Négyen a válogatottban, Görbicz-búcsú | Győri Audi ETO KC
A Magyar Kézilabda Szövetség (MKSZ) 2018. március 22-én a Hollandia elleni EB-selejtező alkalmával búcsúztatja el a sportág legendás alakját, sok fiatal játékos példaképét, a Győri Audi ETO KC lokálpatrióta csapatkapitányát – Görbicz Anitát, aki a decemberi németországi világbajnokságot követően visszavonulásáról tájékoztatta a kézilabdás társadalmat.
„Különleges alkalom a mérkőzés, nem csupán azért, mert a világ egyik legjobb csapatát, az elmúlt négy világversenyen háromszor érmet szerző, egyszer pedig a 4. helyen végző Hollandiát fogadjuk Európa-bajnoki selejtezőn, hanem azért is, mert 233 mérkőzés és 1111 gól után elbúcsúztatjuk a magyar női válogatott történének egyik legnagyszerűbb játékosát és a nemzeti csapat gólkirálynőjét, Görbicz Anitát, aki a 2017-es világbajnokságon lépett pályára utoljára címeres mezben – mondta el Novák András, az MKSZ főtitkára. - A köszönet első szavai ezért Görbicz Anitát illetik, hiszen az elmúlt bő másfél évtizedben ő volt az, akire mindig támaszkodhatott a magyar női kézilabdázás és a magyar válogatott, ő volt az, aki annyiszor átsegítette a csapatot a nehéz helyzeteken és aki győzelemre vezette a nemzeti együttest. Anitára klubjában még sok komoly feladat és mérkőzés vár, a válogatottban azonban számára és számunkra is lezárult egy fejezet, amelyre mindig jó szívvel emlékezhetünk vissza. Egy történet tehát véget ér, ezzel együtt azonban kezdődik egy új, amely mindenkinek új feladatot ad, elsőként már a hollandok elleni találkozón.”
Kim Rasmussen, a magyar női kézilabda válogatott szövetségi kapitánya bő keretet hirdetett a Hollandia elleni EB-selejtezőket megelőző felkészülésre, melyben négy győri játékos – Kiss Éva, Bódi Bernadett, Tomori Zsuzsanna és Puhalák Szidónia – is helyet kapott. A 21 fős keret a győri és eindhoveni találkozókra 16 főre szűkül.
A 2018. március 22-én (csütörtökön) 18 órai kezdettel megrendezésre kerülő találkozóra jegyeiket a www.kezilabdaszeretlek.hu/jegy felületen válthatják meg.
2018. NOVEMBER 29.-DECEMBER 16.
Helyszínek: Brest, Montbéliard, Nancy, Nantes, Párizs
(Fotó: MKSZ, Forrás: MKSZ)